
Poliimid aerogélek hidratációjának vizsgálata

Kutatómunkám során két hasonló kémiai szerkezetű és hasonló fizikai tulajdonságokkal rendelkező, térhálósított, poliimid alapú aerogél (PI1 és PI2) nedvesedését vizsgáltam különböző NMR technikák segítségével. A hidratáció vizsgálata mellett a száraz aerogélek jellemzését is bemutattam, amit kutatócsoportunk más tagjai végeztek el.
Az aerogélek karakterizálása során FT-IR spektroszkópiás mérések segítségével megbizonyosodtunk az előállított anyagok kémiai szerkezetéről. Pásztázó elektronmikroszkópiás felvételeket készítettünk az aerogélek felszínéről, illetve N2 szorpciós porozimetria segítségével meghatároztuk ezen anyagok fajlagos felületét és pórusméret-eloszlását. Az elvégzett vizsgálatok azt mutatták, hogy ezek szálas szerkezetű, pórusos anyagok.
1H MAS NMR és 13C CP-MAS NMR mérések segítségével megállapítottuk, hogy víz hatására a PI1 aerogélt alkotó polimerszálak konformációja kismértékben megváltozik. A PI2 aerogél esetén hasonló molekuláris változásokra utaló jelet nem tapasztaltunk. Ezt a különbséget a keresztkötő anyagok kémiai összetételükben megnyilvánuló eltérések okozzák.
Az NMR relaxometriás vizsgálatok azt bizonyítják, hogy a két aerogél hidratációja között nincs jelentős különbség. A vízmolekulák egy kis hányada először a nanoszálakba oldódik. Már kis víztartalomnál a vízmolekulák elkezdik beborítani a nanoszálak felszínét. Végül a fókuszpontokban nanométeres cseppek jelennek meg.
Az NMR diffúziómetriás mérések során meghatároztuk a pórusok különböző részeiben található vízmolekulák diffúziós együtthatóját. A PI1 aerogél esetén külön-külön láthatók a nanoszálak felszínén és a cseppeket alkotó vízmolekulák diffúziós állandói. Azonban a PI2 aerogél esetén csupán ezek átlagát tudtuk detektálni.
Végül NMR krio-porozimetria segítségével meghatároztuk a nedves aerogélekben található vízcseppek alakját és méreteloszlását. A PI1 aerogél pórusaiban fellelhető nanocseppek gömbszerű geometriával rendelkeznek. Ezzel ellentétben a PI2 aerogélben található cseppek alakja kis víztartalom esetén hengeres, míg nagyobb víztartalom esetén a gömbszerű, illetve hasábszerű cseppek is megjelennek. A vízcseppek méreteloszlása is azt mutatja, hogy a PI1 aerogél makro-, a PI2 aerogél mezopórusos anyag.
Víz hatására a PI2 aerogél nem megy keresztül jelentős morfológia változásokon, míg a PI1 aerogél szerkezete kismértékű változásokon megy keresztül, ami a molekuláris szerkezet ugyancsak kismértékű megváltozásával összhangban történik.



